Þingræður haldnar á Alþingi Íslendinga

Frsm. 1. minni hl. (Eyjólfur Konráð Jónsson) Hæstv. forseti. Mér hefur verið bent á að betur færi á því að breyta röð á tveimur greinum og flyt ég því skrifl. brtt. fyrir hönd fjh.- og viðskn. Hún hljóðar svo: "Röð greina breytist þannig að 4. gr. verði 5. gr. en 5. gr. verði 4. gr." Þannig verður greinin: "Kostnaður við störf nefndarinnar greiðist úr ríkissjóði" síðasta grein á undan þeirri sem hljóðar svo: "Lög þessi öðlast þegar gildi." Ég held að þetta sé rétt röð og eðlileg. Við breytum því úr því að menn komu á þetta auga. Úr því að ég er hér kominn í ræðupúlt þá vil ég aðeins fara nokkrum orðum um þann orðaleik sem hv. þm. Davíð Aðalsteinsson var með hér áðan. Okkur sýnist ekki ástæða til að breyta "eða" í og eða breyta "eða" í og eða o.s.frv. Ég held að þetta skiljist alveg og geti ekkert farið á milli mála að heimildin er nægilega víðtæk til þess að skoða þessi mál öll sömul.



Virðulegi forseti. Enda þótt það hafi orðið mér veruleg vonbrigði að till. okkar um sérstaka nefnd þm. til að fylgjast með rannsókn þessa máls skyldi ekki ná fram að ganga hér í deildinni, þá tel ég engu að síður eftir atvikum rétt, eins og málin horfa nú við, að styðja framgang þessa máls og segi því já.



Virðulegi forseti. Ég ítreka afstöðu okkar Alþýðubandalagsmanna til þessa máls. Við teljum nauðsynlegt að Alþingi hafi eftirlit með þessari rannsókn og fái að fylgjast með henni og við teljum mjög miður að ekki skuli fallist á tillögu okkar þess efnis. En við viljum hins vegar ekki standa í vegi fyrir því að þessi áform um rannsókn fari fram og af þessari ástæðu segi ég já.



Virðulegi forseti. Þar sem tillaga þess efnis að Alþingi verði gert kleift að fylgjast með rannsókn þess máls sem frv. tekur til hefur verið felld, styð ég frv. ekki. Ég greiði ekki atkvæði. Frv. afgr. til Nd.

Heilbr.- og trmrh. (Ragnhildur Helgadóttir): Virðulegi forseti. Það frv., sem hér er flutt, er flutt í þeim tilgangi að gjald það, sem greitt er í Framkvæmdasjóð aldraðra og er svonefndur nefskattur sem lagður er á hvern gjaldanda frá 16 ára aldri til 75 ára yfir ákveðnum lágmarkstekjum, verði 1000 kr. á næsta ári. Við meðferð málsins var orðalagi frv. breytt til að taka af tvímæli um að það yrði ekki hærra en 1000 kr. á næsta ári því að lögin hafa að geyma ákvæði um að upphæðin breytist með skattgjaldsvísitölu. Þess vegna var þessu atriði breytt á þann veg að sú upphæð, sem samþykkt verður, taki breytingum með skattgjaldsvísitölu þannig að það eru 732 kr. sem verður talan sem í frv. stendur og á að gefa 1000 kr. Jafnframt verður breytt upphæðinni, sem menn geta haft í tekjur án þess að þurfa að greiða þetta gjald, á þann veg að í stað þess að upphæðin, sem í lögunum var í fyrra, hækki með skattgjaldsvísitölu verði önnur upphæð, hærri en út úr því hefði komið. Þetta þýðir í sem stystu máli að elli- og örorkulífeyrisupphæðin að viðbættri tekjutryggingu hefur hækkað meira á milli ára en skattgjaldsvísitalan mundi segja til um. Upphæðin, sem var í lögunum í fyrra, var fundin út með því að miða við upphæð elli- og örorkulífeyris þá ásamt tekjutryggingu. Með því að reikna skattgjaldsvísitölu á þá upphæð hefði upphæðin orðið mun lægri en hinn raunverulegi elli- og örorkulífeyrir ásamt tekjutryggingu er á þessu ári, en okkur þykir rétt að miða við þá upphæð. Þetta var till. frá fulltrúa Alþfl. í heilbr.- og trn. Á þetta féllust allir og er það út af fyrir sig gleðiefni að þar með væri staðfest að þessi upphæð hefði hækkað í þeim mæli sem raun ber vitni og veitti reyndar ekki af. Ég vonast til þess, virðulegi forseti, að hv. heilbr.- og trn. geti afgreitt þetta frv. nú þótt skammur tími sé til stefnu. Þetta er víst eini skatturinn í landinu sem er vinsæll. Ég leyfi mér að leggja til að málinu verði vísað að lokinni þessari umræðu til 2. umr. og hv. heilbr.- og trn.